Diari Oficial de la Generalitat Valenciana


Sumari del DOGV 2673, del 24-01-1996 (1996/837308)

DECRET 8/1996, de 16 de gener, del Govern valencià, pel qual crea les delegacions territorials del Govern valencià.
-------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1996/01/16/8/dof/vci/html**

### Dades del document

Número de DOGV
:   2673

Data del DOGV
:   24-01-1996

Secció del DOGV
:   DISPOSICIONS GENERALS

Número del document
:   1996/837308


Data del document
:   16-01-1996

Organisme emissor
:   Presidència de la Generalitat

Tipus de document
:   Decret

Anàlisi jurídica

DECRET 8/1996, de 16 de gener, del Govern valencià, pel qual crea les delegacions territorials del Govern valencià.   
Aquesta disposició està motivada pel desig del Govern valencià de dotar l'estructura autonòmica d'un vèrtex que funcione com a mecanisme interior de comunicació i coordinació permanent d'actuacions en l'àmbit provincial, alhora que, amb la suma dels distints panorames sectorials, oferir el seguiment integral de la situació econòmica i social del dit àmbit territorial, i afavorir l'aplicació de mesures pluridepartamentals.  
Amb aquesta finalitat, es creen els delegats territorials del Govern valencià en les tres províncies valencianes, en l'àmbit de les quals s'estructura l'administració perifèrica, i s'inicia un camí que vol a més la racionalització dels mitjans, tant personals com materials, aglutinant allò que ara per ara s'hi troba dispers.  
Per tot això, amb la deliberació prèvia del Govern valencià, en la reunió del dia 16 de gener de 1996, a proposta del president, i en virtut de les atribucions que tinc conferides per la Llei 5/1983, de 30 de desembre, del Govern valencià  
DECRETE  
CAPíTOL I  
De les delegacions i dels delegats territorials   
del Govern valencià  
Article 1  
Es creen les delegacions territorials del Govern valencià en l'àmbit de les províncies d'Alacant, Castelló i València, que tindran la seu a les respectives capitals.  
Article 2  
Al capdavant de les delegacions territorials, dependents de la Presidència de la Generalitat Valenciana, hi haurà un delegat, amb caràcter d'òrgan directiu de l'administració autonòmica valenciana i rang de director general.  
El delegat territorial del Govern valencià, el nomenarà aquest a proposta del president.  
Article 3  
Sota la direcció del delegat, s'integren en les delegacions territorials els òrgans següents:  
- La Comissió Territorial de Coordinació i, a través d'ella, les direccions territorials.  
- El Servei d'Administració General.  
Article 4  
Al delegat territorial, li correspon l'exercici de les funcions següents:  
a) Dirigir i impulsar l'actuació coordinada dels òrgans que té al seu càrrec, vetlant perquè es difonguen, s'apliquen i s'executen les disposicions generals vigents, i es despleguen adequadament els plans i programes d'actuació del Govern valencià en l'àmbit territorial.  
b) Convocar i presidir les reunions de la Comissió Territorial de Coordinació.  
c) Informar al president de la Generalitat Valenciana sobre la coordinació i el desplegament de les actuacions dutes a terme en el seu àmbit provincial.  
d) Facilitar la coordinació de les actuacions multidepartamentals de l'administració autonòmica territorial amb les administracions públiques del seu àmbit provincial.  
e) Elevar propostes i vetlar per la utilització racional dels mitjans adscrits a l'administració autonòmica territorial.  
f) Disposar tot allò necessari que faça referència al règim interior per al bon funcionament de la Delegació.  
g) Qualssevulla altres que li siguen legalment i reglamentàriament encomanades.  
Article 5  
Sota la dependència del delegat, la Delegació Territorial disposarà d'un Servei d'Administració General, al qual correspondrà la gestió de cadascun dels assumptes administratius ordinaris de la Delegació.  
CAPíTOL II  
De la Comissió Territorial de Coordinació  
Article 6  
La Comissió Territorial de Coordinació, sota la direcció del seu president, és l'òrgan col·legiat encarregat de vetlar pel bon funcionament de l'administració perifèrica de la Comunitat Autònoma, coordinant-ne l'exercici de les actuacions multidepartamentals.  
Article 7  
La Comissió Territorial de Coordinació està integrada pel president, els vocals i el secretari.  
La presidència correspon al delegat territorial del Govern valencià.  
Els vocals permanents de la Comissió seran els directors territorials de les conselleries.  
Actuarà com a secretari de la Comissió el cap del Servei d'Administració General de la Delegació Territorial, o, en absència d'aquest, el funcionari que designe el delegat territorial.  
Article 8  
La Comissió Territorial, la convocarà el seu president amb la regularitat que determine.  
DISPOSICIONS TRANSITòRIES  
Primera  
En les conselleries en què ara no hi ha director territorial, i fins que se'n designe un, farà les funcions d'aquest el cap del servei territorial que designe el conseller corresponent.  
Segona  
En les delegacions territorials, de forma provisional i fins que siguen proveïdes d'altres mitjans, els corresponents serveis territorial de la Conselleria d'Administració Pública donaran suport de mitjans, tant materials com personals, que aquelles requerisquen.  
Igualment, els directors territorials corresponents assumiran les funcions de cap del Servei d'Administració General de la Delegació.  
DISPOSICIó FINAL  
Aquest decret entra en vigor el mateix dia de la publicació en el Diari Oficial de la Generalitat Valenciana.  
València, 16 de gener de 1996  
El president de la Generalitat Valenciana,  
EDUARDO ZAPLANA HERNáNDEZ-SORO


Còpia Permalink ELI